id eo id en hu hbs_lat id id id ms id id ca ms id id ms ms id ms id id en en ceb hbs_lat id ms id id id id id id id en eu hbs_lat id ms id id id id id en ms hbs_lat id id id id id id en en ms hbs_lat id id id id id en en zh hbs_lat id id id id ms id id id en en id hbs_lat id id id id ms ms id id id id en en nl hbs_lat id id id ms id id id en en en hbs_lat id id id id ms en en hbs_lat id id id id id id ms id id en nl id hbs_lat id id id id id id tl en id en id ms ms id id en id id id id ms id id ms ms id ms en ms en ms id ms id id id en ms id id id en en en en id en en tr en en ms en en en id id ms tl en ms uz cs da da cs fy sv sv cs cs da da da hu oc cs fy cs fr sv sv en cs en hu ceb eu ms ms zh id nl en en id da da cs fr id id id id id en id id id id ms id id id
Setiap hari adalah hari untuk belajar. Guru ada di mana-mana. Lihat, pelajari dan amalkan.
Sekali ini teringin pula berkongsi resipi tradisional. Saya tidak pasti adakah orang zaman sekarang masih sukakan tapai pulut. Di kampung saya, permintaannya masih ada. Emak saya seorang yang pakar dalam penyediaan tapai pulut. Setiap kali ada majlis kenduri atau perkahwinan, emak akan sibuk menyiapkan tempahan tapai pulut. Ini kerana tapai pulutnya memang manis dan sedap. Tetapi emak tidak berniaga, hanya suka-suka membantu jiran-jiran. Jadi dia hanya mengambil modal dan upahnya terserah kepada pelanggan. Ipar saya mempelajari resipinya dari emak dan berniaga secara kecil-kecilan. Sambutannya memang menggalakkan.
Walau bagaimanapun, membuat tapai bukanlah semudah resipinya. Kadang-kadang tidak menjadi, yakni pulutnya keras, tapai masam atau rasanya tidak manis. Pernah juga cubaan emak tidak menjadi, mungkin kerana raginya tidak bagus. Emak memilih ragi seketul-seketul, bukan yis yang dijual di kedai. Selalunya dia mendapatkan bekalannya di pasar tani. Di sini saya sertakan resipi emak, jika anda mahu mencuba.
1. Tanakkan pulut. Kaut ke dalam dulang, ratakan dan sejukkan.
2. Hancurkan ragi dalam penapis teh, dan tabur pada pulut.
3. Kaup dan balikkan pulut. Taburkan ragi sekali lagi. Ulangi proses yang sama hingga ragi habis.
4. Pindahkan pulut ke dalam bekas bertutup dan peram selama 3 hari dalam suhu bilik.
5. Apabila tapai telah menjadi, bolehlah dipindahkan dalam peti sejuk.
Tapai ini saya nikmati di sebuah restoran. Sedap! Kerana itu saya teringatkan air tangan emak dan bila balik kampung, terus bertanyakan tentang rahsia tapainya.
Teringin pula nak berniaga tapai emak. Jika anda ingin mengadakan majlis dan mahu menempahnya, bolehlah hubungi saya ya.. tetapi di sekitar Lembah Klang sahaja.
Dicatat oleh Unknown di 4:31 PTG Tiada ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Urumqi ialah ibu negara Xinjiang, salah satu wilayah di utara China. Memang nama wilayah ini terasa begitu asing di telinga walaupun saya dahulunya editor Geografi. Bahkan juga tidak pernah terlintas untuk ke sana satu hari nanti. Namun siapa pun tidak berdaya melawan suratan takdir. Selepas melahirkan permata keempat, saya dipelawa untuk ke sana selama lima hari. Itulah rezeki anak namanya.
Apa yang menarik tentang Urumqi ialah populasinya terdiri daripada sebahagian besar orang Islam. Wilayah Xinjiang bersempadan dengan Kazakhstan.  Oleh itu tidak hairanlah cara berpakaian, makanan dan berbahasa serta budaya orang Islam Urumqi adalah ala-ala Timur Tengah. Pertama kali tayar kapal terbang yang saya naiki mendarat di bumi Urumqi, saya terpandang tulisan Urumqi dalam tulisan jawi. Satu kelainan apabila berada di negara China. Semasa di ruang menunggu airport juga wajah-wajah yang kelihatan adalah cantik-cantik belaka (gadis-gadisnya). Mereka memandang saya dan rakan penuh curiga kerana bahasa yang kami gunakan ketika berbual adalaah bahasa Melayu. Mungkin begitu asing di pendengaran telinga mereka.
Sepanjang perjalanan ke hotel, kelihatan banyak peniaga roti naan dan kambing panggang. Ramai peniaga adalah Islam dan kami mudah mencari makanan halal. Malah pemandu kami juga Islam, bernama Ismail. Malangnya Ismail ini kurang menghayati Islam. Apabila ditanya waktu solat di situ, dia terpaksa menelefon ibunya. Menu kambing panggang menjadi hidangan harian kami sepanjang berada di situ kerana rasanya sedap dan tidak hamis. Dagingnya putih kerana ia kambing hawa sederhana.
Saya juga berkesempatan menonton persembahan kebudayaan di Urumqi. Jika tidak silap, tiket menonton di ruang terbuka dan buffet dinner berharga 138 yuan. Lebih kurang RM70. Seperti biasa, penonton akan dipertunjukkan dengan persembahan akrobatik terlebih dahulu. Persembahan bermula jam 7 malam. Tetapi oleh sebab ketika itu bulan Jun, jam 7 malam adalah seperti pukul 5 petang. Matahari merangkak senja hampir jam 10 malam.
Saya juga berjalan ke kaki banjaran Tianshan. Pemandangan sungguh menarik, cuacanya dingin dan nyaman. Walaupun jaraknya agak jauh, tetapi ia sangat menyeronokkan. Kami singgah makan tengahari di sebuah khemah Mongolia. Begitu banyak menu tempatan dihidangkan. Tetapi bayar apa yang dimakan sahaja.
Persembahan kebudayaan dari Urumqi. Jam sudah melebihi 8 malam, tetapi matahari masih menyinar.
Dicatat oleh Unknown di 10:43 PTG Tiada ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Pernah dengar perkataan ini? Apa agaknya yang terlintas di hati anda ketika membaca perkataan tersebut buat pertama kalinya? Ya... ia memang perkataan Jepun yang membawa maksud "menunjukkan gambar sambil bercerita".
Jika di negara kita orang dulu-dulu menggunakan wayang kulit untuk bercerita tetapi di Jepun mereka menggunakan kotak yang dimasukkan kad-kad gambar. Gambar ini ditarik satu persatu untuk menunjukkan jalan cerita. Di Jepun, pencerita membawa kotak yang dipanggil butai ini dengan basikal memasuki kampung-kampung. Tujuannya ialah untuk berniaga gula-gula. Kamishibai digunakan untuk menarik perhatian kanak-kanak.
Saya berkesempatan melihat persembahan kamishibai oleh wakil dari IKAJA (The International Kamishibai Association of Japan). Persembahannya ringkas tetapi menarik. Jika kita yang dewasa ini tertarik dengan cerita yang disampaikan, apatah lagi kanak-kanak. Meskipun kanak-kanak dewasa ini lebih melekat dengan gajet seperti telefon pintar, komputer dan tablet, tetapi saya yakin jika mereka diberi peluang menonton persembahan kamishibai, pasti mereka juga akan sukakannya. Yang penting interaksi dan komunikasi antara pencerita dengan penonton dapat diwujudkan. Pencerita juga berperanan memainkan emosi kanak-kanak.
Bukan hendak mengagung-agungkan budaya luar, tetapi yang baik elok diambil sebagai pengajaran. IKAJA sangat aktif mempromosi budaya mereka ke mata dunia. Selain memperkenalkan kamishibai, peserta bengkel juga diajar untuk menulis cerita kamishibai berdasarkan cerita dongeng Malaysia. Mungkin teknik penceritaan seperti ini boleh diguna pakai untuk mengeratkan hubungan manusia-manusia dan meregangkan sedikit keeratan antara kanak-kanak dengan gajet pintar.
Dicatat oleh Unknown di 8:58 PTG Tiada ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Label: Bengkel penulisan kreatif
Isnin, 18 November 2013
Cara Menguruskan Pertukaran Sekolah
Pengalaman ini mungkin berguna bagi ibu bapa yang hendak mendaftarkan anaknya untuk memasuki sekolah menengah. Sebelum cuti sekolah bermula, anak-anak yang berada di Tahun 6 diberikan oleh guru masing-masing borang penempatan sekolah menengah. Ibu bapa perlu mengisi borang tersebut, memilih sekolah yang berdekatan dengan rumah atau mengikut keutamaan masing-masing, dan mengembalikan borang tersebut kepada pihak sekolah. Kemudian, surat tawaran penempatan akan diberikan kepada ibu bapa, juga melalui anak-anak. Ibu bapa perlu mendaftarkan penempatan sekolah menengah di sekolah yang dipilih dalam tempoh 2 minggu, iaitu seminggu sebelum dan selepas sekolah mula bercuti. Tempoh ini mungkin berbeza mengikut daerah atau negeri. Perkara yang perlu dibawa (dinyatakan dalam surat) ialah salinan surat beranak atau kad pengenalan murid serta salinan slip menduduki peperiksaan UPSR atau slip keputusan UPSR. Murid juga perlu hadir dengan pakaian sekolah. Walau bagaimanapun, ketika hadir untuk mendaftar anak saya tidak memakai seragam sekolah, malahan jika tidak membawa anak pun tidak mengapa. Saya musykil juga sebenarnya dengan tujuan meminta anak hadir dengan pakaian sekolah. Pendaftaran begitu mudah, tidak sampai 5 minit. Yang diambil cuma salinan keputusan UPSR (berguna untuk penempatan kelas). Salinan surat beranak dikembalikan semula. Kemudian, kerani akan memberi surat makluman panggilan untuk pendaftaran Tingkatan 1 ketika sekolah hampir dibuka kelak. Selesailah sudah pendaftaran tersebut.
Saya kemudiannya bergerak ke sekolah rendah agama anak saya untuk mengambil sijil-sijil berkaitan. Ketika berbual dengan guru agama anak saya, dimaklumkan bahawa sekolah menengah yang saya pilih tidak mempunyai aliran agama (untuk Kelas Rancangan Khas). Sebaliknya, ada sekolah menengah kebangsaan yang berhampiran menawarkan kelas tersebut. Oleh sebab keputusan UPSR dan peperiksaan kelas agama anak saya sangat baik dan kecenderungannya adalah dalam bidang agama, maka saya membuat keputusan untuk menukarkan sekolahnya pada hari yang sama. Saya kembali ke sekolah menengah tersebut untuk memaklumkan tentang pertukaran yang ingin dibuat. Saya diminta mengisi borang dan menyatakan sebabnya.         Kerani menaip segala butiran dan borang dicetak 3 salinan. Selepas ditandatangani oleh Pengetua dan saya, saya diminta ke Pejabat Pelajaran Daerah (PPD) untuk menghantar permohonan tersebut. Bergegaslah pula saya mencari PPD yang tidak dapat dikesan oleh GPS kereta saya (mungkin sebab GPS tidak diupdate...). Selepas hampir 40 minit mencari (dengan bantuan peta di handphone) akhirnya saya berjumpa dengan PPD tersebut. Baru sahaja hendak memasuki perkarangan PPD, saya dihubungi kerani sekolah memaklumkan bahawa saya tidak perlu ke PPD, tetapi hanya menghantar semula borang tersebut dengan salinan-salinan dokumen yang dikehendaki ke sekolah. Sekolah akan menguruskan penghantaran permohonan pertukaran secara berkelompok. Hmm ... tak apalah, kena berfikiran positif! Sekurang-kurangnya selepas ini saya tahu di mana duduknya PPD di tempat saya ini :)
Nasihat saya, jika anda ingin mendaftarkan anak di sekolah menengah, semak dahulu aliran yang ditawarkan di sekolah tersebut. Ini memudahkan anda untuk membuat pendaftaran tanpa perlu menguruskan pertukaran sekolah seperti saya. Jika terpaksa menukar sekolah, sediakan dokumen-dokumen sokongan yang berikut:
Maaf, visual kurang jelas.
Dicatat oleh Unknown di 9:18 PTG 15 ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Sabtu, 16 November 2013
Pada 14 November lalu berakhirlah penantian anak-anak yang menduduki peperiksaan UPSR. Keputusan telah pun diumumkan. Tiada apa lagi yang harus ditangiskan, terimalah hakikat seadanya. Mungkin yang beria-ia menangis itu kerana tidak mempercayai keputusan sebegitu yang akan didapati. Sudah bersungguh-sungguh berusaha tetapi masih tidak berjaya mendapat 5A. Tidak mengapa sebenarnya anak-anak kerana jika sudah berusaha, pastilah ada sebab-sebabnya mengapa Tuhan menganugerahkan sedemikian.
Saya ingin berpesan pada anak-anak khususnya yang tidak berjaya merangkul 5A. Keputusan itu bukanlah segala-galanya. Tidak perlu terlalu bersedih. Yang penting, kuatkan tekad untuk terus berusaha menggapai apa yang dicita-citakan. Ini baru permulaan. Sesungguhnya perjalanan anak-anak masih jauh. Banyak lagi laluan dan rintangan yang perlu dilalui.
Sebenarnya saya lebih suka sistem PBS sekarang yang menilai keupayaan pelbagai aspek pelajar. Kadang-kadang sesetengah pelajar tidak suka membaca. Daya tumpuan seseorang memang berbeza. Ada yang tidak boleh duduk diam lama-lama mendengar penerangan guru. Ada yang lebih mudah menangkap sesuatu pengajaran melalui praktikal. Ada yang tahu, tetapi tidak cekap meluahkannya di atas sekeping kertas. Ada yang gugup apabila berkejar dengan masa. Ada yang hanya pandai di atas kertas, tetapi tidak mahir bercakap. Macam-macam kelebihan yang dimiliki oleh anak-anak kita. Bukan untuk memperkecilkan anak-anak yang dapat 5A, mereka sudah tentunya pandai. Yang saya maksudkan ialah tidak semestinya tidak mendapat 5A anak-anak tidak pandai. Jadi, janganlah berasa rendah diri apabila anak-anak tidak mendapat 5A. Berusahalah lagi dengan cara anak-anak sendiri untuk menjadi terbaik dalam bidang yang diminati. Suka bermain bola, jadilah pemain bola yang handal seperti Rudie Ramli . Suka memasak, jadilah chef hebat seperti Chef Wan. Tidak seperti dulu, asal menyebut tentang cita-cita pastilah anak-anak akan menyebut untuk menjadi guru, doktor, polis dan sebagainya yang hanya dekat di persekitaran anak-anak. Sebaiknya kenali minat dan kecenderungan sejak dari kecil dan terus tujui apa yang dicita-citakan dari kecil lagi.  Tidak salah jika sukakan sesuatu yang nampak mudah seperti suka memancing. Jika suka sangat, pelajari sedalam-dalamnya minat itu dan apabila sudah dewasa nanti bukalah kedai menjual peralatan memancing. Anak boleh menjadi penasihat yang baik kepada kaki pancing. Kesimpulannya, teruskan minat dan  jadikan minat itu sebagai profesion.
Dicatat oleh Unknown di 9:41 PTG Tiada ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Selasa, 12 November 2013
Gaya seorang kartunis yang sentiasa ceria. Gambar koleksi MyIPO
Siapa boleh cam orang dalam gambar di atas? Mungkin hari-hari anda tengok kartunnya di surat khabar, di TV (dalam rancangan kartun 'Kampung Boy'), di bill board dan sebagainya. Tapi wajahnya amat jarang dilihat. Sudah berpuluh tahun Dato' Lat melukis kartun. Katanya sejak tahun 1964 lagi (hampir 50 tahun!). Ketika itu beliau masih di bangku sekolah. Kartunnya yang pertama keluar di majalah dan dia mendapat bayaran RM25. Bayaran itu sangat banyak untuk zaman itu. Ceritanya, dia menunaikan cek di bank bersama ibu dan adiknya dan kemudian menggunakan duit itu untuk menonton wayang. Tetapi yang menimbulkan kelucuan ketika bercerita ialah bagaimana dia ditahan oleh jaga dan office boy bank ketika menunaikan cek tersebut. Untuk membaca kisah Dato Lat, bolehlah rujuk pada wikipedia.
Dato Lat ialah seorang kartunis yang amat berjaya di Malaysia. Bayangkan, lukisan kartunnya yang unik mudah dikenali dan tidak ditiru sesiapa. Hebatnya Dato Lat kerana lukisannya mampu terjual menjadi suatu jenama yang cukup popular sehingga dibawa terbang ke Manchester!
Nampak tak lukisan kartun Dato' Lat pada kapal terbang Air Asia ini? Gambar ini diambil dari wikipedia, oleh sebab terlalu kecil maka saya besarkan saiznya. Kerana itu, ia agak kurang jelas.
Kehebatan kartun Dato' Lat ialah kerana ia menampilkan jati dirinya sendiri. Kisah-kisah yang dipaparkan dalam kartunnya ialah situasi semasa yang boleh diterima oleh semua golongan masyarakat. Inilah sebab sebenar mengapa kartun Dato' Lat sentiasa melekat di hati semua orang. Dia menyentuh isu semua bangsa membuatkan kita saling mengenali antara satu sama lain. Selain anugerah tertinggi dengan gelaran Dato' daripada Sultan Perak, saya rasa Dato' Lat sesuai dijadikan icon 1Malaysia.
Kenapa saya bercerita tentang Dato' Lat? kerana baru-baru ini saya berpeluang mendengar ceramahnya. Sebenarnya ini bukanlah kali pertama saya mendengar ceramah daripada Dato' Lat, malah saya pernah berbincang secara berhadapan dalam satu mesyuarat. Apa yang saya dapat rumuskan tentang individu yang berjaya di peringkat antarabangsa ialah kecekapan mereka menggunakan bahasa Inggeris. Jika kemahiran berbahasa ada pada seseorang maka akan mudahlah dia dibawa ke peringkat yang lebih jauh. Fikir-fikirkan ..
Dicatat oleh Unknown di 11:55 PTG Tiada ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Ahad, 10 November 2013
Sehari bersama M. Nasir
Gambar terkini M. Nasir yang dipetik dari website MyIPO ketika konferens tersebut.
Baru-baru ini saya berpeluang menghadiri konferens tentang harta intelek di Kuala Lumpur. Konferens dua hari ini membincangkan bagaimana hendak menilai harta intelek dan menjadikan ianya sebagai satu daripada aset yang boleh dicagarkan jika membuat pinjaman bank. Menarik, bukan? Jadi, kepada pengkarya atau penulis janganlah jemu berkarya kerana itu adalah satu daripada harta anda.
M. Nasir dijemput sebagai seorang penceramah yang menyampaikan ceramahnya secara santai. Beliau dijemput berceramah ketika semua peserta makan tengah hari. Sambil-sambil makan, sambil mendengar celotehnya tentang bagaimana beliau menggunakan kreativitinya sebagai harta intelek. Tidak dinafikan bahawa M. Nasir seorang budayawan yang hebat, beliau pandai melukis, bermain muzik, mencipta lagu, menulis lirik dan menyanyi. Beliau juga seorang pelakon tetapi setakat yang saya tahu masih belum pernah mengarah drama atau filem. Sewaktu saya masih di bangku sekolah, M. Nasir sudah mula menghasilkan album dan saya masih ingat lagi kulit albumnya menggunakan nama Mohamad M. N. Tidak pula saya pasti kenapa dia menggunakan nama tersebut. Tetapi ketika itu beliau tidak begitu dikenali. Namanya melonjak apabila menggunakan nama M. Nasir. Kadang-kadang nama juga membawa tuah. Mungkin kerana huruf singkatan di hujung tidak digunakan oleh mana-mana artis sebelum ini. Lihat sahaja artis dulu, P. Ramlee, A. Ramlee, L. Ramli (punyalah ramai artis bernama Ramli ...) semuanya menggunakan singkatan huruf di pangkal nama. Malahan sudah menjadi trend pada zaman itu. M. Nasir cuba menongkah arus dengan meletakkan singkatan di hujung, tetapi nampaknya tidak menjadi.
Sebagai penyanyi, M. Nasir pandai melontarkan suara tetapi sebagai penceramah beliau agak sangkut-sangkut. Bukan semua orang pandai berceramah dengan lancar. Yang membuat saya tergelak (dalam hati) ialah ketika beliau berceramah, kedengaran bunyi sudu garfu berlaga kelentung kelentang seperti background music pula. Isi ceramahnya bagus, menceritakan bagaimana dia bermula dan di mana dia sekarang.
Menurut M. Nasir, beliau bermula dengan menulis lirik lagu untuk Alleycats. Untuk lirik itu beliau dibayar RM30 sahaja. Ketika itu beliau tidak menjangka yang lagu Alleycats itu akan menjadi hit kerana asalnya lagu itu hanya dianggap sebagai filler sahaja, bermaksud setakat mencukupkan lagu dalam satu album. Jika dia mengambil royalti sudah pastilah beliau akan mendapat lebih banyak lagi kerana lagu itu juga turut dinyanyikan oleh Jamal Abdillah. Biarpun M. Nasir tidak menyatakan tajuk lagu itu, tetapi saya agak lagu itu ialah "Senandung Semalam". Kerana baik Alleycats mahupun Jamal, kedua-duanya menyanyikan dengan amat baik sekali. Lagu ini juga dinyanyikan oleh Teresa Teng, seorang penyanyi Taiwan. Kemudian beliau mencipta lagu untuk kumpulan Flybaits pula, dan dibayar royalti sebanyak 6% daripada harga sebuah album. Tetapi royalti ini perlu dibahagi-bahagikan dengan semua penyumbang lagu dalam album tersebut. Tidak banyak yang diperolehnya kerana terpaksa berkongsi dengan penerbit pula. Akhirnya beliau menubuhkan syarikat sendiri iaitu Luncai Emas Production.
Apa yang menarik tentang M. Nasir bagi saya ialah kerana dia berkongsi tarikh lahir yang sama dengan saya (tarikh 4 Julai). Tarikh ini juga merupakan hari kebangsaan Amerika Syarikat. Kebetulan pada hari itu saya duduk bersebelahan meja dengan M. Nasir. Selepas memberi ceramah, beliau kembali ke meja makan dan bersalaman dengan peserta yang berada di meja saya. Saya berdiri untuk mengambil gambar bersamanya. Dia juga sudah bersedia untuk bergambar. Tetapi ...
Sebaik sahaja rakan saya cuba menekan touch screen, tiba-tiba bateri habis ... :(
Hanya gambar ini yang sempat dirakam oleh kamera telefon saya sebelum bateri habis.
Dicatat oleh Unknown di 12:09 PG 1 ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Khamis, 7 November 2013
Salam Maal Hijrah 1435
Begitu cepat masa berlalu. Masuk hari ini sudah tiga hari kita memasuki fasa baharu dalam kalender Islam. Tidak begitu lambat untuk mengucapkan Selamat Menyambut Tahun Baru Hijrah 1435. Semoga dengan kedatangan tahun baru ini kita membaharui dan memperkuat lagi azam untuk menjadi insan yang lebih baik daripada sebelumnya.
Sempena kedatangan tahun baru Hijrah, pejabat kami menjemput Ustaz Haslin aka Ustaz Bollywood untuk menyampaikan ceramah motivasi dan tahun baru kepada kakitangan. Saya titipkan di sini intipati ceramahnya untuk perkongsian bersama. Antara yang melekat di hati ialah tentang disiplin. Disiplin adalah amanah. Jika kita amanah menjalankan tugas, rezeki akan mudah masuk. Kata ustaz, jika ingin berhijrah menjadi baik, janganlah bertangguh-tangguh. Terus lakukan. Selain itu, hendaklah selalu bersedekah. Jangan lupa memberi kepada ibu bapa. Setiap apa yang dilakukan mestilah istiqomah, iaitu konsisten. Termasuklah dalam hubungan suami isteri. Jika dahulu semasa awal berkahwin, kita romantik dengan suami atau isteri, lakukanlah juga sekarang dan akan datang. Memang betul kata ustaz, kadang-kadang dalam mana-mana perkahwinan, hubungan suami isteri semakin hambar. Jika beristiqomah, pastinya hubungan suami isteri akan terasa hangatnya seperti mana pada awal perkahwinan.
Dalam banyak-banyak pesanan ustaz, saya ingin menyentuh tentang berbuat baik pada ibu bapa. Ustaz kata, kenapa sesetengah orang terlalu kedekut untuk menghulur wang kepada ibu bapa. Mengapa tidak boleh memberi walau pun sedikit daripada pendapatan sendiri walaupun pendapatan kita kecil? Walhal, ibu bapalah yang paling banyak berdoa untuk kita. Tidak pernah seorang ibu akan mendoakan yang tidak baik kepada anaknya sejak dalam kandungan hinggalah dewasa. Betul, perhatikan jika seseorang itu sering memberi pada ibu bapanya, selalu memuliakan ibu bapanya, akan murah rezekinya. Namun, ustaz mengingatkan jika kita tergolong dalam kalangan yang murah rezeki dan ibu bapa sering merujuk pada kita jika memerlukan duit, jangan pula kita menjadi ego dan sombong dengan adik-beradik yang lain. Tidak dinafikan kadang-kadang ada ibu bapa akan 'terlebih'  sayang pada anak yang lebih berada dan yang selalu menolong mereka. Jangan pula kita berasa dengki dengan mereka. Mereka ada kelebihan dan kita pun ada kelebihan. Kita ada kelemahan dan mereka pun ada kelemahan. Sentiasalah bersyukur dengan kelebihan yang kita miliki dan memperbaik kelemahan diri.
Satu lagi pesanan ustaz yang ingin saya sampaikan ialah tentang perniagaan. Ustaz mengingatkan bahawa nabi kita Muhammad SAW ialah peniaga dan sahabat-sahabatnya adalah peniaga. Jadi kita seharusnya mencontohi Rasulullah dengan menjadi seorang peniaga. Jika kita kaya raya, kongsilah kesenangan itu dengan orang lain. Bantulah fakir miskin yang memerlukan. Sentiasa positifkan diri, barulah rezeki senang masuk.
Sebenarnya banyak lagi pesanan ustaz dalam ceramahnya. Saya menulis sedikit sahaja sebagai ingatan untuk diri sendiri dan berkongsi dengan pembaca yang saya sayangi. Oleh sebab saya terkesan dengan pesanan ini maka saya juga ingin menjadi seorang peniaga. Jika inginkan suplemen kesihatan seperti apa yang saya amalkan, bolehlah klik di sini. Jumpa lagi!
Dicatat oleh Unknown di 11:15 PTG Tiada ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Rabu, 6 November 2013
Sejak kebelakangan ini sudah menjadi trend novel diadaptasi menjadi drama bersiri TV. Mungkin kerana novel sudah ada pengikutnya tersendiri maka lebih mudah untuk menarik penonton mengikuti drama pula. Ditambah pula semakin ramai pelakon muda jelita dan handsome memainkan watak utama, jadi drama ini sudah menjadi kegilaan ramai pula. Tajuk drama pula sedikit berlainan, kurang nilai seni bahasanya, kadang-kadang menggunakan bahasa Inggeris. Tidak dinafikan itulah kemahuan orang zaman sekarang jadi terpaksalah diikut oleh penerbit dan pengarah drama. Mungkin pada aspek bahasa, seninya kurang tetapi dari sudut sinematografi atau teknik penceritaan seninya ada kemajuan. Seni orang dulu tinggi pada bahasanya tetapi kurang pada sudut penggambarannya. Itu pendapat saya.
Trend mengadaptasi novel ke drama/ filem ini merupakan sesuatu yang harus diterima baik kerana ianya meluaskan pasaran harta intelek penulis. Namun, harus diingat bahawa setiap penulis mempunyai hak mereka sendiri. Jangan pula satu hari penulis merasakan karyanya diciplak oleh orang lain. Sebenarnya ada tiga cara bagaimana hendak melindungi harta intelek seseorang penulis sekiranya  diciplak. Perkara ini harus dilakukan sebaik sahaja anda habis menulis dan ingin menghantar karya untuk diterbitkan. Pertama, bawa karya anda menemui Pesuruhjaya Sumpah dan buat akuan bersumpah. Kedua, pos karya anda menggunakan pos berdaftar ke alamat amda sendiri. Jangan sesekali dibuka bungkusan itu. Ketiga, daftar karya di pemberitahuan sukarela MyIPO. Pendaftaran boleh dibuat atas talian dengan bayaran serendah RM45. Layari website MyIPO untuk mendapatkan keterangan lanjut. Ketiga-tiga cara ini nerupakan bahan bukti sah di mahkamah dan karya anda akan dilindungi. Pilihlah mana-mana cara yang anda rasakan mudah.
Dicatat oleh Unknown di 12:15 PG Tiada ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Ahad, 3 November 2013
Hari ini saya berkesempatan melawat Home Renovation Expo di PWTC. Oleh sebab saya bercadang hendak pindah ke rumah baharu, jadi saya perlu mendapatkan sebanyak mana maklumat dan sebut harga untuk kabinet dapur, wardrobe, dan sebagainya. Di samping itu bolehlah juga menjamu mata dengan inovasi terbaru hiasan dalaman.
Setiap tahun saya memang akan ke PWTC kerana di situlah pesta buku terbesar di Malaysia diadakan. Ia memang destinasi wajib bagi mereka yang berkecimpung dalam dunia pebukuan. Sudah berbelas tahun saya ke sana pada setiap kali pesta buku, PWTC akan dipenuhi dengan pengunjung Melayu hampir 90%, sedikit kaum Cina, dan sangat jarang kelihatan kaum India. Mungkin disebabkan komposisi penduduk negara kita yang lebih 60% terdiri daripada bangsa Melayu. Atau mungkin juga disebabkan kedudukan PWTC dan sifat PWTC sendiri yang dimiliki oleh UMNO, maka pengunjung bangsa lain kurang datang. Namun, sebaliknya di pesta buku Mines dan Popular di KLCC misalnya, bangsa Melayu akan menjadi kumpulan minoriti pula. Pada ekspo kali ini keadaan sebaliknya berlaku. Ekspo dibuka pukul 11 pagi hingga ke 9 malam, bermula 1 November 2013 dan berakhir pada 3 November 2013. Saya datang seawal jam 11 pagi, sebaik sahaja ekspo dibuka untuk hari kedua. Pengunjung boleh tahan ramainya, tetapi tidaklah seramai pengunjung pesta buku. Jika pesta buku, jam  11 pagi orang sudah berpusu-pusu datang, terutamanya hujung minggu. Pengunjung pula kebanyakannya Cina, boleh dikatakan 90%. Tidak kelihatan orang India di pandangan mata saya kerana mungkin mereka sibuk dengan sambutan Deepavali.
Pengunjung Home Expo di pintu masuk.
Pameran ini dibuat dua aras. Pengunjung dibenarkan masuk melalui aras 4 dan turun ke aras 3 menggunakan eskalator dalam dewan pameran. Pelbagai barangan rumah tangga dipamerkan seperti dapur, lampu, langsir, perabot, kabinet dapur, wardrobe, hiasan taman dan macam-macam lagi.
Saya memang mencari set dapur elektrik dan hood untuk rumah baru. Terpegun juga dengan penerangan salesgirl yang bersungguh-sungguh dan nampak ikhlas. Mereka juga mengetahui kelemahan pesaing untuk dijadikan senjata jualan mereka. Saya berhenti di dua buah booth yang menjual dapur. Di situ sahaja banyak masa dihabiskan untuk melihat demo penggunaan dapur dan hood. Memang banyak perkara baru yang dipelajari. Maklum sahaja, sudah bertahun-tahun tidak menukar dapur.
Selepas ke booth dapur, saya bergerak ke booth yang menawarkan kabinet dapur dan wardrobe pula. Di situ juga saya 'berkenalan' dengan material baru untuk kabinet dapur seperti 3G dan 4G serta aluminium yang dibentuk seperti nyatoh. Pelbagai teknik terkini terdapat dalam pembinaan kabinet. Pilihlah mengikut citarasa dan budget. Jika rasa tidak banyak budget, pilihlah yang biasa tetapi dengan design terkini. Selepas beberapa tahun nanti kita boleh menukar pada design terbaru dengan material baru tanpa rasa bersalah. Di bahagian ini saya dilayan oleh salesman Melayu. Bukan untuk merendahkan bangsa, saya lihat mereka tiada kesungguhan. Jika bertanya lebih sedikit, jawapan mereka seperti hendak marah. Apa salahnya menjawab dengan bersungguh-sungguh, jadi pelanggan akan rasa selesa dan seronok. Ada juga sales person yang tidak menyapa potential buyer. Perlu diingat, pengunjung yang datang pasti mencari sesuatu, terutamanya yang datang tanpa membawa anak-anak. Itu bermakna mereka serius untuk membuat pilihan, bukan setakat jalan-jalan sahaja. Jangan hanya berdiri umpama patung memperagakan flyers atau brosur.
Selepas empat jam berjalan-jalan, kami pulang membawa flyers sahaja :)
Dicatat oleh Unknown di 1:43 PTG Tiada ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Jumaat, 1 November 2013
Sekadar ingin berkongsi. Ini adalah cover novel terbaru saya yang diterbitkan di blog Ilham Karangkraf. Novel ini merupakan sambungan novel Rela Kupujuk (ada dijual dalam bentuk naskhah bercetak). Untuk pelajar yang bakal bercuti panjang November - Disember ini, bolehlah baca novel ini secara percuma di Ilham Karangkraf. Novel yang dipaparkan di blog ini hanyalah versi ringkas, iaitu versi draf sahaja. Jika ingin membaca versi panjang lebar yang telah saya murnikan, bolehlah baca di http://dinda-novel2u.blogspot.com/ Ini merupakan antara blog awal saya sebelum belajar membina blog dari Akademi Bekerja Dari Rumah.
Dalam novel Rela Kupujuk, Nadirah dan Saiful (watak hero dan heroin) masih di bangku sekolah menengah. Manakala  Kau yang Satu mengisahkan kedua-dua remaja ini telah melanjutkan pelajaran ke universiti. Sebenarnya saya merancang trilogi untuk kisah Nadirah dan Saiful ini, iaitu dalam novel ketiga, mereka telah dewasa dan bekerja. Semua plot ada dalam kepala saya, tetapi belum dicurahkan di atas skrin komputer. InsyaAllah, saya cuba menyiapkan novel ini kerana inilah antara cita-cita besar saya. Saya sangat mengalu-alukan kritikan yang membina untuk menjadikan impian saya ini suatu kenyataan.
Dicatat oleh Unknown di 12:42 PG Tiada ulasan:
E-melkan IniBlogThis!Kongsi ke TwitterKongsi ke FacebookKongsi ke Pinterest
Catatan Terbaru Catatan Lama Laman utama
Alumni Kelas Asas Blog
Panduan Untuk Kediaman Idaman
Panduan Bisnes Online & Khidmat Pelanggan
2 tahun yang lalu
Panduan Makanan Sihat dan Selamat
Kisah Imani warded 3 hari
4 tahun yang lalu
PANDUAN KEWANGAN UNTUK SURI RUMAH
Antologi Cerpen Kelip-Kelip Kusangka Api - Dia Yang Manis Tunggu Di Jendela (Noor Suraya)
4 tahun yang lalu
Panduan Matematik Untuk Kanak-kanak
Catatan perjalanan bersama Projek STG
6 tahun yang lalu
Info Kesihatan & Kecantikan
9 tahun yang lalu
Lihat profil lengkap saya
Cara Tukar Sekolah Rendah
Text: Rozida Ismail Gambar: Dari carian google Awal tahun dahulu saya pernah menulis tentang proses untuk menukar sekolah menengah. Saya ...
Cara Menguruskan Pertukaran Sekolah
Teks: Rozida Ismail Pengalaman ini mungkin berguna bagi ibu bapa yang hendak mendaftarkan anaknya untuk memasuki sekolah menengah. Sebelum...
Prosedur Mendapatkan Rawatan di Hospital Kerajaan
Teks: Rozida Ismail Jika anda mahu berurusan dengan hospital kerajaan, fikir dahulu banyak kali kerana anda perlu memperuntukkan sekurang...
SOHO DIRECTORI (RUANG PENGIKLANAN ONLINE)
Pelbagai produk dan perkhidmatan ditawarkan dan diiklankan di ruangan ini. Mahu mengiklankan produk / perkhidmatan anda seperti ini, hubungi saya di email : ratubestari@yahoo.com atau sms/whatsapp 0166756050, atau pm di facebook.
AKADEMI BEKERJA DARI RUMAH
Sertai kami di Akademi ini untuk mempelajari asas membina blog penulisan dan bisnes. Terbuka kepada semua yang mahu mempunyai blog dan menjana pendapatan. Sertai kami, pendaftaran sedang berlangsung. Hubungi saya di email : ratubestari@yahoo.com. sms/whatsapp : 0166756050
Klik Sini Juga ...
This form powered by Freedback
Bengkel penulisan kreatif (4)
Cara Menguruskan Pertukaran Sekolah
Sehari bersama M. Nasir
Salam Maal Hijrah 1435
Alumni Penulis dari Rumah
Hidup Ceria Dan Bermakna
2 bulan yang lalu
~Sebuah Travelog Suri Hebat~
Bengkel Asas Mobile Facial
3 tahun yang lalu
7 tahun yang lalu
Dunia Seni Jahitan Kreatif
[ TIPS DAN PANDUAN ANDA YANG BARU INGIN BELAJAR MENJAHIT ]
8 tahun yang lalu
Segala yang dipaparkan di sini adalah catatan peribadi. Tema Mistik Bhd.. Dikuasakan oleh Blogger.